CELEX: 32021D1361
Language: lt
Date: 1625011200000
Title: Komisijos sprendimas (ES) 2021/1361 2021 m. birželio 30 d. kuriuo Graikijai leidžiama pratęsti Europos Parlamento ir Tarybos reglamento (ES) 2021/267 10 straipsnyje nurodytą laikotarpį (pranešta dokumentu Nr. C(2021) 4650) (Tekstas autentiškas tik anglų kalba)

2021 8 16   
               
               
                  LT
               
               
                  Europos Sąjungos oficialusis leidinys
               
               
                  L 293/17
               
            
         KOMISIJOS SPRENDIMAS (ES) 2021/1361
         2021 m. birželio 30 d.
         kuriuo Graikijai leidžiama pratęsti Europos Parlamento ir Tarybos reglamento (ES) 2021/267 10 straipsnyje nurodytą laikotarpį
         
            
               (pranešta dokumentu Nr. C(2021) 4650)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2021 m. vasario 16 d. Europos Parlamento ir Tarybos reglamentą (ES) 2021/267, kuriuo, atsižvelgiant į tebesitęsiančią COVID-19 krizę, nustatomos konkrečios laikinosios priemonės dėl tam tikrų pažymėjimų, licencijų bei leidimų atnaujinimo arba pratęsimo, tam tikrų periodinių patikrinimų ir kvalifikacijos kėlimo kursų atidėjimo tam tikrose transporto teisės aktais reglamentuojamose srityse ir tam tikrų Reglamente (ES) 2020/698 nurodytų laikotarpių pratęsimo (1), ypač į jo ir 10 straipsnio 4 dalį,
         kadangi:
         
                     (1)
                  
                  
                     Reglamento (ES) 2021/267 10 straipsnio 1 dalimi pratęsiami Direktyvos 2004/49/EB (2) 10 straipsnio 5 dalyje nurodytų saugos sertifikatų atnaujinimo terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d.;
                  
               
                     (2)
                  
                  
                     2021 m. gegužės 26 d. raštu Graikija pateikė pagrįstą prašymą leisti Reglamento (ES) 2021/267 10 straipsnio 1 dalyje nurodytą 2020 m. rugsėjo 1 d. – 2021 m. birželio 30 d. laikotarpį pratęsti vienu mėnesiu. 2021 m. birželio 8 ir 17 d. Graikija pateikė prašymą pagrindžiančios papildomos informacijos;
                  
               
                     (3)
                  
                  
                     remiantis Graikijos pateikta informacija, tikėtina, kad Direktyvos 2004/49/EB 10 straipsnio 5 dalyje nurodytų saugos sertifikatų atnaujinimas po 2021 m. birželio 30 d. bus neįmanomas dėl priemonių, kurių ji ėmėsi siekdama užkirsti kelią COVID-19 plitimui arba jį suvaldyti;
                  
               
                     (4)
                  
                  
                     be šių priemonių, nuo 2020 m. lapkričio 7 d. Graikija nustatė privalomą darbuotojų nuotolinį darbą (bent 50 %), pažeidžiamų grupių apsaugos priemones ir įpareigojimą izoliuotis asmenims, sergantiems arba turėjusiems kontaktų su patvirtintais COVID-19 atvejais;
                  
               
                     (5)
                  
                  
                     Graikijos teigimu, dėl šių priemonių atsirado sunkumų ir vėlavimų, visų pirma tai patyrė Graikijos kompetentinga saugos sertifikavimo įstaiga, kurios užduotis vykdo Geležinkelių priežiūros institucija. Šiai administracinei institucijai, kuriai, Graikijos teigimu, jau trūko darbuotojų dėl įdarbinimo priemonių poveikio, didele našta tapo nacionalinės priemonės dėl privalomo nuotolinio darbo, dėl kurių buvo apribota jos darbuotojų prieiga prie atitinkamų administracinių bylų ir pratęstas atitinkamų bylų administracinio nagrinėjimo laikas;
                  
               
                     (6)
                  
                  
                     be to, kad būtų galima atnaujinti bendrą saugos sertifikatą, saugos sertifikavimo įstaiga turi atlikti tokias procedūras kaip patikrinimai vietoje, kad būtų užtikrintas geležinkelio įmonės pasiūlytų procedūrų veiksmingumas ir kad būtų įvertinti toms geležinkelio įmonėms siūlomi pakeitimai. Dėl pirmiau minėtų priemonių, kuriomis siekiama suvaldyti COVID-19 plitimą, sunku vykdyti šiuos patikrinimus vietoje;
                  
               
                     (7)
                  
                  
                     be to, prašymas atnaujinti vieną konkretų saugos sertifikatą, kurį šiuo metu nagrinėja saugos sertifikavimo įstaiga, buvo pateiktas prieš pat jo galiojimo pabaigos datą. Graikijos teigimu, nors kompetentinga sertifikavimo įstaiga dėjo visas pastangas, kad savo įsipareigojimus įvykdytų per nustatytus terminus, ta institucija negali atlikti būtinų saugos sertifikato atnaujinimo procedūrų iki jo galiojimo pabaigos, atsižvelgiant į pirmiau minėtus sunkumus, kilusius dėl priemonių, kurių imtasi siekiant suvaldyti COVID-19 plitimą;
                  
               
                     (8)
                  
                  
                     vieno mėnesio laikotarpis, kuriuo prašoma pratęsti galiojimą, yra tik toks, kuris būtinas norint, kad saugos sertifikavimo įstaiga galėtų atlikti būtinus administracinius formalumus atitinkamam saugos sertifikatui atnaujinti;
                  
               
                     (9)
                  
                  
                     remiantis Graikijos pateikta informacija, iš naujausių geležinkelio įmonės, kuri kreipėsi dėl minėto saugos sertifikato atnaujinimo, saugos ataskaitų matyti, kad geležinkelio infrastruktūros ruože, kuriame ta įmonė vykdo veiklą, incidentų nebuvo užregistruota, išskyrus 2019 m. įvykdytą bandymą nusižudyti. Be to, nuo tada, kai buvo išduotas saugos sertifikatas, atlikdama patikrinimus ir stebėseną, saugos sertifikavimo įstaiga nenustatė jokių rizikos problemų ar neatitikties atvejų. Dėl šių priežasčių ir atsižvelgiant į tai, kad Graikija Reglamento (ES) 2021/267 10 straipsnio 1 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti prašo tik vienu mėnesiu, dėl prašomo pratęsimo neturėtų kilti neproporcinga rizika transporto saugai ir saugumui;
                  
               
                     (10)
                  
                  
                     todėl Graikijai turėtų būti leista Reglamento (ES) 2021/267 10 straipsnio 1 dalyje nurodytą 2020 m. rugsėjo 1 d. – 2021 m. birželio 30 d. laikotarpį pratęsti vienu mėnesiu;
                  
               
                     (11)
                  
                  
                     Graikija sutiko, kad šis sprendimas būtų priimtas ir apie jį būtų pranešta anglų kalba,
                  
               PRIĖMĖ ŠĮ SPRENDIMĄ:
         
            1 straipsnis
            Graikijai leidžiama Reglamento (ES) 2021/267 10 straipsnio 1 dalyje nurodytą 2020 m. rugsėjo 1 d. – 2021 m. birželio 30 d. laikotarpį pratęsti vienu mėnesiu.
         
         
            2 straipsnis
            Šis sprendimas skirtas Graikijos Respublikai.
         
         
            Priimta Briuselyje 2021 m. birželio 30 d.
            
               
                  Komisijos vardu
               
               Adina-Ioana VĂLEAN
               
                  Komisijos narė
               
            
         
         
            (1)  OL L 60, 2021 2 22, p. 1.
         
            (2)  2004 m. balandžio 29 d. Europos Parlamento ir Tarybos direktyva 2004/49/EB dėl saugos Bendrijos geležinkeliuose ir iš dalies pakeičianti Tarybos direktyvą 95/18/EB dėl geležinkelio įmonių licencijavimo bei Direktyvą 2001/14/EB dėl geležinkelių infrastruktūros pajėgumų paskirstymo, mokesčių už naudojimąsi geležinkelių infrastruktūra ėmimo ir saugos sertifikavimo (Saugos geležinkeliuose direktyva) (OL L 164, 2004 4 30, p. 44).